OpenLLM-France/wikimedia huggingface dataset:
# Jugoslaviako Erresuma

Jugoslaviako Erresuma (serbokroazieraz, Kraljevina Jugoslavija / Краљевина Југославија; eslovenieraz: Kraljevina Jugoslavija) hego-ekialdeko eta erdialdeko Europako estatua izan zen, 1918-1941 bitartean iraun zuena, bi mundu gerren arteko garai gorabeheratsuan. Egungo Bosnia-Herzegovina, Serbia, Kosovo, Montenegro eta Ipar Mazedonia hartzen zituen, eta baita Kroaziako eta Esloveniako zatirik handiena ere.

## Historia

Lehen Mundu Gerraren ondoren, 1918an, sortu zen hegoaldeko eslaviarren estatu modernoa, Austria-Hungariako Inperioaren parte izandako Balkanetako lurraldea (Esloveniarren, Kroaziarren eta Serbiarren Estatua) Serbiako Erresumari batu zitzaionean. Serbiarren, Kroaziarren eta Esloveniarren Erresuma (serbokroazieraz: Kraljevina Srba, Hrvata i Slovenaca / Краљевина Срба, Хрвата и Словенаца; eslovenieraz: Kraljevina Srbov, Hrvatov in Slovencev) izen ofiziala hartu zuen, Petri I.a Karageorgevic errege zela. Neuillyko (1919), Saint-Germaingo (1919) eta Trianongo (1920) hitzarmenetan zehaztu ziren estatu berriaren mugak.
1921ean. Alexandro I.ak hartu zuen Petri aitaren lekua, eta serbiarren politika zentralista ez ezik, beste herrien asmo nazionalistak ere areagotu ziren. 1929an, Alexandro I.ak diktadura ezarri eta Jugoslaviako Erresuma izena eman zion estatuari. Garai hartan talde armatu eskuindarrak (ustatxa edo gerrilari kroaziarrak) eratu ziren Kroazian, Ante Pavelic zutela buru. 1934an hil zuten kroaziarrek Alexandro I.a Marseillan eginiko atentatu batean. Petri II.a erregearen aginpidea erregeordeen esku zen garaian, Italia, Alemania eta Bulgariaren aldera lerratu ziren Jugoslaviako erregeordeak (1937-1938ko akordioak). Kroaziak autonomia zabala lortu zuen, bestalde, 1939an.
1941eko apirilaren 17an, Alemania Naziak Jugoslavia inbaditu eta zatitu zuen. Gerrako urteetan, faxista kroaziarrek hainbat sarraski egin zituzten, nazien babesa aprobetxatuz, serbiarren eta juduen aurka. 1944ko azaroaren 2rako, komunistek gidatutako milizia partisanoek naziak eta haien kolaboratzaileak kanporatzea lortu zuten. Orduan, erbesteko gobernu monarkikoarekin adostu zuten Jugoslavia Federal Demokratikoaren sorrera. Dena den, gerran lortutako ospea zela eta, Josip Broz Tito buruzagi komunistak hartu zuen agintea erreferendum bidez; horren ondorioz, Jugoslaviako Erresuma amaitu eta Jugoslaviako Herri Errepublika Federala aldarrikatu zen, 1953an Jugoslaviako Errepublika Federal Sozialista bihurtu zena.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2020-1-28 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.

## Kanpo estekak

* Datuak: Q191077
* Multimedia: Kingdom of Yugoslavia / Q191077
# Johann Friedrich von Brandt

Johann Friedrich von Brandt (1802ko maiatzaren 25a/maiatzaren 13a - 1879ko uztailaren 15a/uztailaren 3a) alemaniar naturalista bat izan zen. Brandenburgetik gertu jaio zen eta Berlingo Unibertsitatean ikasi. 1831an San Petersburgoko Zientzia Akademiako Zoologia Departamentuko buru izendatu zuten. Bertan bertako animaliak museoan edukitzearen alde jo zuen eta berehala iritsi ziren Severtzov, Przhevalsky, Middendorff, Schrenck eta Gustav Raddek eginiko espedizioetatik animalia ugari.
Animalia ugari deskribatu zituen, euren artean Ipar Amerikako Ozeano Bareko kostaldetik errusiar esploratzaileek ekarritak txori andana. Berak deskribatu zituen lehenengo aldiz Brandten kormorana, Hanka-gorridun Kittiwakea eta Betaurrekodun Eiderra. Bere omenez Brandten saguzaharra eta Brandten trikua izendatu zituzten.
* Datuak: Q57361
* Multimedia: Johann Friedrich von Brandt / Q57361
* Espezieak: Johann Friedrich von Brandt
# Johann Fust

Johann Fust (Mainz, gaur egun Alemania, 1400 - Paris, Frantzia, 1466ko urriaren 30a) alemaniar zilargina eta inprimatzailea izan zen.

## Biografia

Johannes Gutenbergekin elkartu zen, baina 1455ean haserretu, eta Peter Schöfferekin batera sortua zuten inprentan lan egin zuen handik aurrera. Beste zenbait libururen artean, 1457an "Mainzeko Salmotegia" (dataturik dagoen lehen liburu inprimatua), eta ondoren "Mainzeko Biblia" argitaratu zituzten.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q64390
* Multimedia: Johann Fust / Q64390
# Johann Georg Hamann

Johann Georg Hamann (Königsberg, Ekialdeko Prusia, 1730eko abuztuaren 27a - Münster, gaur egun Alemania, 1788ko ekainaren 21a) alemaniar idazle eta filosofoa izan zen.

## Biografia

Iparraldeko Aztia esaten zioten, joera antiarrazionalista eta mistikoa zuelako. Eztabaidetan jardun zuen Kantekin eta Ilustrazio garaiko filosofoekin, eta eragin handia izan zuen Sturm und Drang mugimenduko idazleengan.
Hamannen obra batzuk: "Kristau baten gogoeta biblikoak" (1758), "Filologoaren gurutzada" (1762), "Arrazoi huts-garbiaren purismoaren metakritika" (1784).

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q76499
* Multimedia: Johann Georg Hamann / Q76499
# Johann Georg Pisendel

Johann Georg Pisendel (Cadolzburg, 1688ko urtarrilaren 5a/1687ko abenduaren 26a - Dresden, 1755eko azaroaren 25a) biolinista eta konpositore alemaniarra izan zen.
Bere lehen musika ikasketak aitarekin egin zituen. 1697an Ansbach-eko gorteko abesbatzako kide izan zen, eta bertan Giuseppe Torelli izan zuen irakasle. 1703an biolin jotzaile gisa lan egin zuen orkestran. 1709an bidaia bat egin zuen Leipzig-era eta bidaia hartan, Weimarren, Johann Sebastian Bach ezagutu zuen. Leipzigen Georg Philipp Telemann-ek sortutako Collegium musicum-eko zuzendaria izan zen aldi batez, eta hura ere ezagutu zuen. 1711n Darmstadteko gorteko orkestran postu bat eskaini zioten, baina uko egin zion.
Hurrengo urtean, 1712an, lanpostu bat onartu zuen Dresdengo gorteko orkestran, eta han eman zuen lanean bizitza osoa. 1716. eta 1717. urteetan bidaia bat egin zuen Saxoniako printzearekin Italiara. Venezian egon zen eta Antonio Vivaldi ezagutu zuen, eta hortik aurrera lagun handiak izan ziren. Vivaldik lau sonata, bost kontzertu eta sinfonia bat eskaini zizkion, 1717 eta 1720 artean idatzitakoak eta „fatte p. Mr. Pisendel“ eskaintza adierazita dutenak. Lan horien jatorrizko eskuizkribuak Dresdengo Unibertsitateko liburutegian daude.
1718an, Dresdenera itzulita, konposizio eskolak hartu zituen Johann David Heinichen-ekin. 1728an Dresdengo gorteko orkestrako concertino izendatu zuten; orkestra hura garai hartako garrantzitsuenetako bat zen, eta denbora batez Johann Adolph Hasse-k zuzendu zuen. Dresdenen Jan Dismas Zelenka ere ezagutu zuen eta haren lagun egin zen. Zelenkaren lanak hil ondoren argitaratzen lagundu zuen.
Pisendelen konposizioak gutxi dira, baina kalitate handikoak. Obra instrumentalak bakarrik gorde dira, horien artean biolinerako hamar kontzertu, orkestrarako lau kontzertu, biolinerako bi sonata, trio bat eta sinfonia bat. Bere garaiko biolinista alemaniarrik garrantzitsuena izan zen eta biolin kontzertuak eskaini zizkioten Tomaso Albinonik, Antonio Vivaldik eta Georg Philipp Telemannek .

## Erreferentziak

* Hans Rudolf Jung: Johann Georg Pisendel: Leben und Werk. Ein Beitrag zur Geschichte der Violinmusik der Bach-Zeit . Unib. Diss, Jena 1956.
* Kai Köpp: Johann Georg Pisendel (1687–1755) und die Anfänge der neuzeitlichen Orchesterleitung . Schneider, Tutzing 2005, ISBN 3-7952-1140-9 .
* Albrecht Treuheit: Johann Georg Pisendel: (1687–1755); Geiger - Konzertmeister - Komponist; Dokumentazio sines Lebens, sines Wirkens u. Umgangs u. Serkiak Werkes; nachgezeichnet aus Biogr., Komentaren u. Veröff. d. letzten 250 Jahre. Edelmann, Nürnberg 1987.

## Kanpo estekak

* Datuak: Q508635
* Multimedia: Johann Georg Pisendel / Q508635
# Johann Geiler von Kaysersberg

Johann Geiler von Kaysersberg (Schaffhausen, Suitza, 1445 – Estrasburgo, 1510) alemaniar sermolaria eta apaiza izan zen.

## Biografia

Teologia- eta filosofia-ikasketak Friburgon eta Basilean egin zituen. Sermolari izan zen Estrasburgon, eta bere ohoretan katedraleko erdiko sailean harrizko pulpitu bat eraiki zuten (Hans Hammerrek bukatu zuen 1486an). Irudien eta parabolen bidez Ebanjelioa argitu zuen. Haren Hitzaldiak liburuak eragin nabarmena izan zuen alemaniar hizkuntzan.

## Obra

* Peregrinus / Der bilger mit seinen eygenschaften (Der Pilger), 1494
* Baum des Seelenheils, 1502,
* Predigten teutsch, 1509
* Das irrig Schaf, 1510
* Das Buch Granantapfel, 1510
* Der Seelen Paradies, 1510
* Navicula sive speculum fatuorum, 1510

### Hil ondoren argitaratuta

* Navicula poenitentiae, 1511
* Christliche Pilgerschaft, 1512
* Die Passion, 1514
* Evangelibuch, 1515 (Johannes Pauli)
* Emeis. Dies ist das Buch von der Omeißen, 1517 (J. Pauli)
* Die Brösamli Doct. Kaiserbergs, 1517 (J. Pauli)
* Das Buch von den Sünden das Munds, 1518
* Das buoch Arbore humana … Von dem menschlichē baum …, (Hans Grüninger), 1521
* Postill“, 1522

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/28 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* ↑ Stadtbibliothek Mainz: Sign. XIV g:2°/2b

## Kanpo estekak

* Datuak: Q68476
* Multimedia: Johann Geiler von Kaysersberg / Q68476
# Johann Georg Gmelin

Johann Georg Gmelin (Tübingen, 1709ko abuztuaren 10a – ibidem, 1755eko maiatzaren 20a) alemaniar naturalista, botanikari, esploratzaile eta geografoa izan zen.
Tübingengo Unibertsitateko irakasle baten semea zen. Hamalau urterekin hasi zen unibertsitateko klaseetara joaten eta 1727an hamazortzi urterekin medikuntzan graduatu zen. Ondoren, San Petersburgora joan zen eta 1730ean kimikako eta historia naturaleko irakasle izendatu zuten unibertsitatean.
Vitus Beringek zuzendutako 1733-1743ko Kamtxatkako Bigarren Espedizioan parte hartu zuen. Ural Mendiak eta Mendebaldeko Siberia zeharkatu zituen Jeniseiraino. Jenisein erregistratutako tenperaturarik baxuena neurtu zuen eta Kaspiar itsasoaren maila Mediterraneokoa baino baxuagoa dela egiaztatu zuen. 1736an Jakutskeko Bering kanpamentura iritsi zen. Sute batek jasotako espezimenak eta oharrak suntsitu zituen. Hurrengo udan "Flora Sibirica" liburuaren oinarri izan ziren espezimenak bildu zituen. Samuel Gottlieb Gmelin ilobak lagundu zion lanaren azken liburukiak argitaratzen.
1747an Tübingengo Unibertsitatera itzuli zen eta medikuntzako irakasle izendatu zuten. 1751n unibertsitateko lorategi botanikoko zuzendari izendatu zuten. 1749an Suediako Zientzien Errege Akademiako atzerriko kide hautatu zuten.

## Lanak

* Flora sibirica sive Historia plantarum Sibiriae. 4 Bände. Sankt Petersburg 1747–1749
* Leben Herrn Georg Wilhelm Stellers, gewesnen Adiuncti der Kayserl. Academie der Wissenschaften zu St. Petersburg: worinnen die bißher bekannt gemachte Nachrichten von Deselben Reisen, Entdeckungen, und Tode, Theils wiederleget / theils ergänzet und verbeßert werden. Frankfurt 1748
* D. Johann Georg Gmelins Reise durch Sibirien, von dem Jahr 1733 bis 1743. 4 Bände. Vandenhoeck, Göttingen 1751–1752
** Neuausgabe: Johann Georg Gmelin: Expedition ins unbekannte Sibirien. Jan Thorbecke Verlag, Stuttgart 1999
** Auszüge: Die Große Nordische Expedition von 1733 bis 1743. Aus Berichten der Forschungsreisenden Johann Georg Gmelin und Georg Wilhelm Steller. Hrsg. von Doris Posselt. Kiepenheuer, Leipzig und Weimar 1990
* Voyage au Kamtschatka par la Sibérie. In: Abbé Prévost (Hrsg.): Histoire générale des voyages. Amsterdam 1779, S. 94–499
* Joannis Georgii Gmelini Reliquias quae supersunt commercii epistolici cum Carolo Linnaeo, Alberto Hallero, Guilielmo Stellero et al., Floram Gmelini sibiricam ejusque Iter sibiricum potissimum concernentis […] curavit Theodor Plieninger. Stuttgartiae 1861
* Die lateinische Korrespondenz zwischen Albrecht von Haller und Johann Georg Gmelin, 1743-1755. Hrsg. von David Krebs. Diss. Universität Bern 2008

## Kanpo estekak

* Datuak: Q58068
* Multimedia: Johann Georg Gmelin / Q58068
* Espezieak: Johann Georg Gmelin
# Johann Friedrich Overbeck

Johann Friedrich Overbeck (Lübeck, Alemania, 1789ko uztailaren 3a - Erroma, Italia, 1869ko azaroaren 12a) margolaria izan zen.

## Bizitza

Pintura-ikasketak Lübecken eta Vienako Akademian egin zituen. 1809an, beste margolari gazte batzuekin batera, San Lukas anaiartea sortu zuen. 1810ean taldekideak Erromara joan ziren, San Isidoro komentuan finkatu zuten egoitza, elkarrekin bizi izan ziren, eta Nazarenoak izeneko taldea sortu zuten.
Overbeck antzinako kristautasunaren aldekoa zen, arteak erlijioaren zerbitzuan egon behar zuela uste zuen, eta erlijiozko gaiak landu zituen, batez ere. 1813an, katoliko egin zen. Quattrocentoko margolariak miresten zituen: Fra Angelico, Perugino eta Rafael bereziki. Overbecken eragina nabarmena izan zen XIX. mendearen bukaerako erlijiozko pinturan.

## Lan nagusiak

* Erromako Casa Bartholdy-ko (1816-1817) eta Casino Massimo-ko (1817-1827) freskoak.
* San Frantziskoren arrosaren miraria (1829), freskoa.
* Kristo Jerusalemen sartzen (1824).
* Italia und Germania (1828, Italia eta Germania).
* Erlijioaren garaipena arteetan (1840).
* Selbstporträt mit Familie (1820-1830, Familiaren erretratua).

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q169311
* Multimedia: Friedrich Overbeck / Q169311
# Josueren juka

Josueren juka (Yucca brevifolia) Asparagaceae familiako landare loreduna da, mendebaldeko Estatu Batuetan- Kalifornia, Arizona, Utah eta Nevadan- jatorria duena.
Ingelesez Joshua Tree du izena eta oso hedaturik dago Mojaven (eta batez ere bere izena daraman Josueren Jukaren Parke Nazionalean (ingelesez: Joshua Tree National Park)
Yucca brevifolia subsp. brevifolia azpiespezie nagusiaz gain, beste bi azpiespezie ere baditu:
* Yucca brevifolia subsp. jaegeriana, eta
* Yucca brevifolia subsp. herbertii

## Erreferentziak

* ↑ Yuccaagavaceae.com. .

## Kanpo estekak

* Datuak: Q1378081
* Multimedia: Yucca brevifolia / Q1378081
* Espezieak: Yucca brevifolia
# Josuke Sato

Josuke Sato (japonieraz: 佐藤 城介, 1975eko azaroaren 19a - ) Japoniako futbolari ohia da.
Hainbat futbol taldetan jokatu du, esaterako Gamba Osaka.

## Kanpo estekak

* (Japonieraz) J.League Data Site
* Datuak: Q11383869
# Josune Gorospe

Miren Josune Gorospe Elezkano (Dima, 1969ko apirilaren 16a) bizkaitar politikari jeltzalea da. EHUn eta Deustuko Unibertsitatean ikasi eta herriko zinegotzi eta José María González Zorrillaren ordez legebiltzarkide hautatu zuten.
* Datuak: Q48321460
* Multimedia: Josune Gorospe / Q48321460
# Josune Escota Bisbal

Josune Escota Bisbal (Durango, Bizkaia, 1970) abokatua da. Familia-espezializazioa du, genero-indarkeria eta gatazken kudeaketan. 2023ko ekainaren 17tik Durangoko Udaleko 3. Alkateordea da Euzko Alderdi Jeltzaletik eta bozeramailea. 2023ko uztailean Eusko Legebiltzarreko kide izendatu zuten eta legegintzaldi honen amaierara arte legebiltzarkide lana egiteko kredentzialak jaso zituen.

## Biografia

Familia abertzalean jaio zen Josune Escota. Aitite gudaria izan zen Arana Goiri batailoian. Zuzenbidean lizentziatu zen eta masterrak egin ditu Lankidetza eta Ekonomia Sozialean eta Gatazken Kudeaketa Integralean eta Elkarbizitzaren Sustapenean. Bere bokazioa pertsonei laguntzea da eta zuzenbidea da helburu hori betetzeko erabiltzen duen tresna.
   Nire lanbidea betidanik ulertu dut horrela eta nire ibilbide profesionala helburu horretara egon da bideratuta.

### Ikasketak

* 1988-1993: Zuzenbidean lizentziaduna, Deustuko Unibertsitatean 1988-1993 promozioa. Zuzenbide-fakultatean.
* Ikasketa kooperatiboetako graduondoko titulua. Deustuko Unibertsitatea. 1992-1993ko promozioa. "Pedro Ibarreche" Praktika Juridikoko Eskola 2 urteko iraupena. 1999-1.995; horrela, NAES Titulua (Abokatutzarako Gaitasun Diploma) 1995eko ekaina.
* Gatazken kudeaketa integralari eta bizikidetzaren sustapenari buruzko masterra. Bartzelonako Unibertsitate Autonomoan. 2009-2010 ikasturtea
* Bizkaiko Abokatuen Elkargo Ohoretsuan abokatu gisa etenik gabe kolegiatu zen 1994ko ekainaren 30etik.

### Lan esperientzia

2004tik aurrera diziplina anitzeko abokatu titularra da. Abokatu lan egiten du eta bitartekari gisa jardun ohi du familia esparruan eta genero indarkeria kasuetan zein enpresetan. Hainbat urtetan Durangoko Merindadearen Mankomunitateko Emakumearentzako Orientazio Juridikoko Zerbitzuko letradua izan zen.

### Ibilbide politikoa

2019ko udal hauteskundeetan, zinegotzi aukeratu zuten Durangoko Udalean, baita eskualdeko Mankomunitateko Antolakuntza batzordeko lehendakari ere. 2023ko ekainaren 17tik Durangoko Udaleko 3. Alkateordea da eta bozeramailea da Euzko Alderdi Jeltzaletik. 2023ko uztailean Eusko Legebiltzarreko kide izendatu zuten eta legegintzaldi honen amaierara arte legebiltzarkide lana egiteko kredentzialak jaso zituen.

## Erreferentziak

* 1 2 Josune Escota. .
* ↑ Batzar, Euzkadi Buru. «JOSUNE ESCOTA EUSKO LEGEBILTZARREKO KIDE IZANGO DA BIZKAIKO FORU ALDUNDIAREN IZENDAPEN BERRIEN ONDOREN» DURANGO (Noiz kontsultatua: 2023-12-01).
* 1 2 Batzar, Euzkadi Buru. «Nuestros Parlamentarios Josune Escota Bisbal» Parlamento Vasco (Noiz kontsultatua: 2023-12-01).
* ↑ «Josune Escota legebiltzarkide ere izango da aurrerantzean - Durango» Anboto.org (Noiz kontsultatua: 2023-12-01).
* ↑ «Josune Escota nueva parlamentaria tras los nombramientos de la Diputación | dotb Durangaldeko Telebista» dotb.eus 2023-07-10 (Noiz kontsultatua: 2023-12-01).
* ↑ DURANGON. (2023-07-10). «La teniente de alcalde Josune Escota será parlamentaria tras los nombramientos de la Diputación» durangon.com (Noiz kontsultatua: 2023-12-01).

## Kanpo estekak

* Datuak: Q120636895
# Josune Albizua Urrutikoetxea

Josune Albizua Urrutikoetxea X. legealdiko Eusko Legebiltzarkidea da EAJren taldean. Administrazio teknikaria da ogibidez. Andoni Ortuzarren ordez sartu zen legebiltzarrean.
# Josune Bereziartu

Josune Bereziartu (Lazkao, Gipuzkoa, 1972ko urtarrilaren 19a) euskal eskalatzailea da.

## Biografia

Txikitatik neska bizi eta kirol guztien zalea izan zen eta 17 urte betetzean, telebistan ikusitako erreportaje baten ondorioz, kirol eskaladaren munduan sartzea erabaki zuen.
Eskaladaren inguruan egindako urte guzti hauek, Josune historiako eskalatzaile onenetariko bat bihurtu dute, bere lorpenak gizonezko onenen parean baitaude. Hona hemen esandakoa baieztatzen duten argumentuak:
1998an, Honky Tonky bidea eskalatu ostean, 8c zailtasuneko bide bat burutzen zuen lehenengo emakumea bihurtu zen, modu honetan emakume eskalatzaileen artean dominatzaile izatera igaro zelarik. Ondorioz, Kirol Kontseilu Nagusiak brontzezko saria eskaini zion urte hartan.
2000. urtean, bere marka haustea lortu zuen 8c+ zailtasuneko bide bat kateatuz, Honky Mix, hain zuzen ere. Kirol Kontseilu Nagusiak zilarrezko saria eman zion lorpen honen ondorioz.
2002a izan zen, ordea, Josuneren urte majikoa, Bain de Sang (St. Loup, Suitza) bidea eskalatu ostean, 9aren muga gainditzea lortu baitzuen. Lorpen "galaktiko" honegatik, Estatu Batuetako Climbing errebista prestigiotsuak Golden Piton Awards saria eman zion, urte hartan egindako eskalada ekintza guztietatik onena egitearen saria, hain zuzen ere.
2004an, lorpena errepikatzea lortu zuen, oraingo honetan Japonian, Logical Progression bidea eskalatzea lortu baitzuen, 9a zailtasuneko bigarren bidea. Josunek, hala ere, beste hainbat eskalada-mota ere egiten ditu, horma handietako eskalada alpetarra esate baterako. Eta 2004an Yeah Man bidearen lehenengo eskalada egitea lortu zuen Rikarrekin batera. 8b+ graduko zailtasun maximoa duen 300 metroko bidea Alpetako Gastlosen mendizerran.
2005eko udaberrian 9a zailtasunetik haratago dagoen bide bat egiteko prest ikusi zuen bere burua eta maiatzaren 9an bere errekorra haustea lortu zuen 9a/a+ zailtasuneko Bimbaluna bidea eskalatuz Suitzako St. Loup eskolako hormetan.
2006an 8b+ zailtasuneko bide bat bistaz eskalatzea lortzen zuen lehenengo emakumea bihurtu zen Hidrofobia bidea eskalatu ostean, Montsanten.
Eskaladaren munduak sortzen dizkion ezinegonek beste mundu bat probatzera eraman zuten, neguan izotz-eskaladan aritzera abiatu baitziren Rikar eta biak Pirinioetara. Eta 2006ko uztailean berarentzat eta beste alpinista askorentzat amets bat burutzea lortu zuen: Jorasses Handietako Walker Espoloia Cassin bidetik burutzea.

## Kanpo estekak

* Elkarrizketa Argia astekarian
* Datuak: Q2628279
# Josune Bañales

Josune Bañales Regulez (Begoña, Bilbo) Ikastolen Elkarteko Bizkaiko lehendakaria, eta Kirikiño ikastolako lehendakaria da. Ibilaldia Kultur Elkarteko lehendakaria ere bada.

## Kudeatzailea

Begoñan jaio zen. Deustuko unibertsitatean Turismo ikasketetako lizentziatura egin zuen. Administratibo eta kudeatzaile moduan lan egin du urteetan.
* 2018ko Ibilaldiaren aurkezpenean.
* 2022ko Ibilaldiaren aurkezpenean.

## Txupinera

Bilboko Aste Nagusiko Txupinera izan zen 1994an Gogorregi konpartsaren izenean. Jose Angel Iribar izan zen urte hartako pregoilaria. Beste urte batzuetan txupinera izan direnak urtero biltzen dira aste nagusiko egun batean.
Gogorregi kanpartsako kidea da 1988an sortu zutenetik.

## Sariak eta aitortzak

* 1994: Bilboko Aste Nagusiko Txupinera.

## Erreferentziak

* ↑ «Nekane Artola Labordeta izango da Ikastolen Elkarteko trantsizioko lehendakaria | Ikastolen Elkartea» ikastola.eus (Noiz kontsultatua: 2024-06-11).
* ↑ «Kirikiño Gara | Kirikiño Ikastola» www.kirikino.eus (Noiz kontsultatua: 2024-06-11).
* ↑ «Giro paregabea Algortan, Ibilaldiaren ospakizunean | Ikastolen Elkartea» ikastola.eus (Noiz kontsultatua: 2024-06-11).
* 1 2 3 (Gaztelaniaz) Arroitajauregi, Lurdes. (1994). «Josune Bañales, txupinera. «Será una forma totalmente distìnta de pasar las fiestas»» Bilbao aldizkaria (Bilboko udala): 29..
* 1 2 Arrate Iruskieta, Asier. (2017-08-25). «Jantzia berriz jartzeko eguna» Berria (Noiz kontsultatua: 2024-06-06).

## Kanpo estekak

* Datuak: Q126487515
# Joaquín Nin-Culmell

Joaquín Nin-Culmell (Berlin, 1908ko irailaren 5a - Berkeley, Kalifornia, 2004ko urtarrilaren 14a) Kubako musikagilea eta pianista izan zen. Joaquín Ninen semea. Schola Cantorumen ikasi zuen, eta geroago, Parisko kontserbatorioan Paul Dukasekin. Fallaren ikasle ere izan zen, eta honen eragina nabaria da haren lanetan. Berkeleyko unibertsitateko irakaslea izan zen. Pianorako lanak, kamerako musika eta obra sinfonikoak ondu zituen estilo inpresionistan. Lan aipagarriak ditu: Piano eta orkestrarako kontzertua (1946), Don Juan (1959), Piano eta harirako kintetoa (1953) eta Kataluniako hamabi kantu herritar (1960).

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q2654470
* Multimedia: Joaquín Nin-Culmell / Q2654470
# Joaquín Planell

Joaquín Planell Riera (Gasteiz, 1891ko azaroaren 22a - Madril, 1969ko uztailaren 3a) arabar militar eta politikaria izan zen.
Lanbidez artillaria, Marokoko kanpainetan parte hartu zuen. 1930 eta 1934 artean, Espainiak Estatu Batuetan zuen enbaxadako agregatu militarra izan zen. Espainiako Gerra Zibilean matxinatutakoekin lerrokatuta, Franco jeneralaren Kuartel Nagusiaren fabrikazioaren egoitzako burua izan zen 1937 eta 1939 artean. Gerra ostean INIko lehendakariorde izendatu zuten 1945 eta 1951 artean, eta Industria ministro 1951 eta 1962 artean. Kargua utzi ondoren, Kreditu Industrialeko Bankuko zuzendari izendatu zuten.
* Datuak: Q5932325
* Multimedia: Joaquín Planell / Q5932325